Se Apple kyle kager og andre fæle ting mod iPhone 11 Pro

Det er fire dage siden at Apple præsenterede sine nye iPhone 11 Pro modeller og nu køres reklamerne i stilling inden telefonerne kommer i handelen på fredag. En af de forbedringer, Apple fremhævede, var telefonernes modstandskraft – både mod vand og mod stød. Den pointe understreger æblefirmaet i en ny pudsig reklame, hvor en iPhone 11 Pro udsættes for ting, som ingen smartphone bør udsættes for.

Telefonen er monteret i en vindtunnel, hvor der kastes alskens fæle ting mod den; først udsættes den for legetøj og mad – sidenhen oppes indsatsen med isterninger og hårbørster. Ja, selv en bryllupskage og efterfølgende afvaskning må telefonen finde sig i. Naturligvis uden at få så meget som en skramme.

I den anden reklame fokuseres der på telefonens nye kamera med tre linser, og hvad kameraet er i stand til. En langhåret hund agerer model, når både telelinsen, vidvinkellinsen, ultra-vidvinklen og night mode demonstreres. Specielt sidstnævnte ser imponerende ud – men nu er det jo også en reklame. Det bliver spændende at se, hvordan telefonen klarer sig i vores egentlige test, som kommer her på tirsdag.

Kamera-reklamen kan ses her:

https://youtu.be/Gb2xJ-GMKmo

Se Apple kyle kager og andre fæle ting mod iPhone 11 Pro