Medie: Apple tester tredobbelt kamera på iPhone 11

Det amerikanske nyhedssite Bloomberg bringer i dag en artikel, der bakker op om de seneste måneders rygter om den kommende iPhone 11. Nemlig at Max-udgaven vil få tredobbelt kamerasystem, mens hele linjen muligvis vil have USB-C-stik i stedet for Lightning. Ifølge artiklen arbejder Apple ikke alene på efterfølgere til iPhone XS og XS Max, men også iPhone XR.

”I 2019 planlægger Apple efterfølgere til iPhone XS og iPhone XS Max – med kodenavnene D42 og D43 – og en opdatering af iPhone XR, siger kilderne. Den største af de nye high-end iPhones vil have tre kameraer på bagsiden, men der er også mulighed for, at de andre telefoner kan få det opdaterede [kamera] system,” skriver Bloomberg.

Mediet skrivere videre, at Apple allerede tester USB-C på nogle enheder, men at det er usikkert om teknologien når med i årets modeller eller om vi må vente til næste år.

3D-kamera i 2020

Og apropos næste års modeller, så siger kilderne, at Apple har planer om at introducere et mere kraftfuldt 3D-kamerasystem, som vil forbedre Augmented Reality-oplevelsen, til næste år. Eksisterende iPhones med Face Unlock har allerede 3D-kamera på fronten, men næste år skulle teknologien altså være klar til hovedkameraet på bagsiden.

Teknologien har potentiale til at forbedre AR-oplevelsen betragtelig, da den giver telefonen en væsentlig bedre dybdeberegning.

iOS 13 går i sort

Bloomberg har også rygter om det kommende iOS 13, der bliver vist frem under World Wide Developers Conference til sommer. Den såkaldte Dark Mode blev introduceret på macOS Mojave i efteråret, men funktionen skulle komme til iPhone og iPad med iOS 13.

Desuden nævner kilderne en iPad-specifik hjemmeskærm og et forbedret filsystem til tablet-computeren.

Tidligere har rygter i andre medier hævdet, at iPhone 11 vil få hurtigere trådløs opladning (15W i stedet for de nuværende 7,5W) og en bedre skærm.

Medie: Apple tester tredobbelt kamera på iPhone 11