iPad Pro får tredobbelt kamera

Rygtesmedene er ret enige om, at den næste iPhone får et tre-kamera-system, men nu hævder rygter, at den kommende iPad Pro bliver begavet med det samme system.  Samtidig får den almindelige 10,2 tommer iPad et ekstra kamera, så den fremover har to. Apple opdaterede sin iPad Mini og iPad Air tidligere på året (læs vores anmeldelse af iPad Mini her) og forventes at lancere nye udgaver af iPad og iPad Pro senere på året.

Det er websitet Mac Otakara, der, via Appleinsider, har startet rygterne. Mac Otakara har set tilbehørsdiagrammer, som Apple har udleveret til tredjepartsproducenter – og tegningerne viser at iPad Pro får samme firkantede kamerahus som iPhone 11 – den såkaldte “kameraterning”.

Samtlige iPhone-modeller har efterhånden fået kamerasystem med dobbelte linser, men iPad-modellerne halter stadig efter. Den seneste iPad Pro har et 12-megapixel kamera med en enkelt linse, mens iPad Mini, iPad Air og iPad’en er udrustet med 8-megapixel kameraer.

Der spekuleres i at de(n) ekstra linse(r) i kameraerne er nødvendige for Apples Augmented Reality-ambitioner. Tidligere i år var nyhedstjenesten Bloomberg ude med en historie om at kameraterningen på den kommende iPhone 11 er specielt designet til Augmented Reality.

iPad Pro får tredobbelt kamera